ફળિયામાં પહોંચતાં જ તેણે ઘર તરફ દોટ મૂકી. ઘરમાંથી જલદી જલદી પાણીનો હાંડો ઉપાડી જેમતેમ કરી વાળમાં પહોંચાડ્યો. ઉતાવળે ખમીસના બટન કાઢતાં એક બટન તૂટીને નીચે પડ્યું. ઘરની વળગણી પર લટકતો ગમછો લઈ ફરી વાડામાં દોટ મૂકી. વાડામાં મૂકેલી છીપર પર ઊભા રહી આજુબાજુ જોઈ લીધું અને કોઈ જોતું નથી તેની ધરપતથી તેણે ચડ્ડીના બટન ખોલી નાખ્યા. ચડ્ડી સ....ર...ર... કરતી નીચે પડી. એ ઊભડક પગે જ બેસી ગયો અને આડેધડ ડબલાથી પાણી શરીર પર રેડવા લાગ્યો. બાજુના પથ્થર પર મૂકેલો ગમછો અડધો તો ભીંજાઈ જ ગયો. તેણે બેઠે બેઠે જ શરીર લૂછ્યું. પછી ગમછો વીંટીને ઘરમાં આવ્યો ત્યારે તેની મા ધમેલું ઉતારી ઓટલા પર થાક ખાતી હતી. તે કંઈક રોષથી બોલ્યો :